Talous- ja sosiaalikomitean lausunto aiheesta "Ehdotus: Euroopan parlamentin ja neuvoston päätös Euroopan laajuisia televerkkoja koskevista suuntaviivoista tehdyn päätöksen N:o 1336/97/EY liitteen I tarkistamisesta" (KOM (2001) 742 lopullinen – 2001/0296 COD)



Virallinen lehti nro C 221 , 17/09/2002 s. 0022 - 0026



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston päätös Euroopan laajuisia televerkkoja koskevista suuntaviivoista tehdyn päätöksen N:o 1336/97/EY liitteen I tarkistamisesta" (KOM (2001) 742 lopullinen - 2001/0296 COD) (2002/C 221/07) Euroopan unionin neuvosto päätti 18. tammikuuta 2002 Euroopan yhteisön perustamissopimuksen 156 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta"-jaosto antoi lausuntonsa 30. huhtikuuta 2002. Esittelijä oli Daniel Retureau. Talous- ja sosiaalikomitea hyväksyi yksimielisesti 29. ja 30. toukokuuta 2002 pitämässään 391. täysistunnossa (toukokuun 29. päivän kokouksessa) seuraavan lausunnon. 1. TEN-Telecom-ohjelman esittely 1.1. TEN-Telecom-ohjelman kohteena ovat julkiset palvelut erityisesti aloilla, joilla Euroopalla on kilpailuetu. Sen tarkoituksena on nopeuttaa sellaisten palvelujen käyttöönottoa, joilla tuetaan eurooppalaista yhteiskuntamallia, sosiaalista yhteenkuuluvuutta ja sosiaalista osallisuutta. 1.2. Ohjelma on keskeinen osa eEurope-aloitetta, jonka mottona on "tietoyhteiskunta kaikille". Ohjelmalla edistetään julkisia palveluja, jotka estävät "digitaalikuilun" syvenemistä ja edistävät kaikkien väestöryhmien osallistumista tietoyhteiskuntaan. 1.3. Ohjelmassa tuetaan uuden palvelun käynnistämistä sen kriittisessä vaiheessa, jotta yksityiset tai julkiset sijoittajat voivat perustaa palvelun käynnistämistä edeltävät päätöksensä tietoon ja mm. taloudellisiin laskelmiin. Valituille hankkeille voidaan myöntää niiden ensi vaiheessa, jossa hankkeelle laaditaan kannattavuus- ja talousarvio, tukea enintään 50 prosenttia arvioiduista kustannuksista. Hankkeen varsinaisessa käynnistysvaiheessa tukea voidaan myöntää enintään 10 prosenttia palvelutoiminnan aloittamiseksi tarvittavista investoinneista. 1.4. TEN-Telecom-ohjelmaa voidaan hyödyntää yhteenkuuluvuutta tukevassa politiikassa sen varmistamiseksi, että viranomaiset ja muut asianomaiset toimijat tuovat palvelut myös syrjäytymisvaarassa olevien käyttäjien saataville. (Syrjäytymisen uhka voi johtua esim. vammaisuudesta, sosiaalisesta syrjäytymisestä tai kuulumisesta muita heikommassa asemassa olevaan ryhmään taikka asumisesta syrjäisellä tai haja-asutusalueella.) 1.5. TEN-Telecom-ohjelman tavoitteena on siis edistää siirtymistä yhteiskunnan edun mukaisten palvelujen suunnitteluvaiheesta varsinaiseen käyttöönottovaiheeseen. 1.6. Komitealta on pyydetty lausunto komission kertomuksesta(1), jossa esitetään väliarvio ohjelman etenemisestä ja tehokkuudesta kolmen vuoden ajalta, sekä päätöksen N:o 1336/97/EY liitteen I muuttamista koskevista ehdotuksista(2). 1.7. Komitea on ottanut useaan otteeseen kantaa tietoyhteiskuntaa ja televiestintää koskeviin toimintalinjoihin ja ohjelmiin sekä rahoitustuen myöntämiseen niiden kehittämiseksi, mukaan luettuna edellä mainittu TEN-Telecom-ohjelmaa koskeva päätös. Lisäksi TEN-jaosto valmistelee parhaillaan kahta uutta lausuntoa TEN-Telecom-ohjelman potentiaaliseen soveltamisalaan kuuluvista aiheista(3). Tässä yhteydessä ei siis kannata enää ottaa esiin aiemmissa lausunnoissa jo käsiteltyjä toimintalinjoja ja suuntaviivoja eikä esittää ennakkokäsityksiä valmisteilla olevien lausuntojen lopullisesta sisällöstä. Toimielimiä pyydetään ottamaan mainitut seikat huomioon viitekehyksenä, kun ne tarkastelevat analyysia ja suosituksia, jotka koskevat komission kertomusta ja mainitussa päätöksessä olevaan liitteeseen I esitettyjä muutoksia. 2. Komission ehdotukset 2.1. Kolmivuotiskertomus TEN-Telecom-ohjelmasta - Ohjelma ja sen arviointi 2.1.1. Komissio ottaa kertomuksessa huomioon kokemukset ohjelman toiminnasta kolmelta viime vuodelta, riippumattoman ulkopuolisen toimeksisaajan toteuttaman väliarvioinnin ohjelmasta ja tilintarkastustuomioistuimen erityiskertomuksen nro 9/2000 Euroopan laajuisista verkoista (TEN) - televiestintä(4). 2.1.2. Ohjelman tarkoituksena on edistää kaikille yhteisen tietoyhteiskunnan toteutumista. Sen yhteydessä myönnetään rahoitusta tietyille strategisille aloille, jotka jaotellaan liitteen I mukaisesti kolmeen yleistasoon: sovellukset, peruspalvelut ja perusverkot. Ohjelmassa tuetaan julkisia palveluja, jotka eivät kilpaile kaupallisten palvelujen kanssa. 2.1.3. Ohjelman talousarvio (kolmivuotis)kaudeksi 1998-2000 oli 92,8 miljoonaa EUR, josta lähes puolet kohdistettiin kolmanneksi vuodeksi. Maksusitoumusten ja maksatuksen täytäntöönpanon välillä on huomattava viive, jonka korjaamiseksi toteutetaan aktiivisia toimenpiteitä. 2.1.4. Tuettavat hankkeet valitaan tiettyjä aloja koskevien ehdotuspyyntöjen avulla. Ensimmäinen ehdotuspyyntö koski perusverkkoja, seuraavat peruspalveluja ja -sovelluksia, ja vuonna 1998 julkaistiin täydentävä ja jatkuva ehdotuspyyntö, joka koskee tuki- ja yhteensovittamistoimia. 2.1.5. Ehdotettujen hankkeiden arvioinnissa ohjelman henkilöstöä avustavat ulkopuoliset arvioijat. Arviointi- ja pisteytysmenetelmää tarkistetaan (parhaillaan) sen kritiikin johdosta, jota on esitetty ehdotusten tarkasteluun käytettävissä olleen ajan lyhyydestä, eräiden arviointiperusteiden ylimalkaisuudesta ja siitä, että useaa toimintatasoa koskevat hankkeet ovat vaarassa joutua muita huonompaan asemaan. 2.1.6. Puolet ohjelman osanottajista on yksityisiä yrityksiä, ja joukossa on myös suuria televiestintä- ja IT-alan teknologiayrityksiä. Osallistujista 57 prosenttia on pk-yrityksiä. Lähes puolet hankkeista saa samanaikaisesti muuta yhteisön rahoitusta. Valtaosa osanottajista arvioi, ettei hanketta olisi käynnistetty ilman ohjelmasta saatua rahoitusta. 2.1.7. Suurin osa ehdotuksista koskee kuitenkin hankkeiden teknistä ja kaupallista toteutettavuutta sekä validointia. Kyseisiin hankkeisiin myönnetään 50 prosentin rahoitustuki, kun taas käyttöönoton rahoitusosuus on vain 10 prosenttia. Vuoden 1998 aikana ehdotettuja tukitoimia rahoitetaan sataprosenttisesti. 2.1.8. Hankkeiden tekninen laatu on kokonaisuudessaan tyydyttävä, mutta liiketoimintasuunnitelmien todettiin olevan monilla aloilla melko puutteellisia. Teknisen arvioinnin mukaan hankkeet ovat edistäneet merkittävästi eEurope-aloitteen valmistelutoimia(5). Ne todellakin helpottavat ohjelman tavoitteena olevaa kaikkien väestöryhmien siirtymistä tietoyhteiskuntaan. Arvioinnista ilmenee kuitenkin, että toiminta tulee kohdistaa paremmin ja että sitä tulee jäntevöittää. 2.1.9. Tilintarkastustuomioistuin korostaa erityisesti, että tarpeetonta päällekkäisyyttä tutkimuksen puiteohjelman ja muiden yhteisön rahoituslähteiden kanssa tulee välttää ja että hankkeiden seurantaa tulee tiukentaa. 2.1.10. Ulkopuolisessa arvioinnissa suositettiin ohjelman markkinoinnin tehostamista ja todettiin, että ohjelmasta on tuettu vain muutamia käyttöönottohankkeita. 2.2. Komission ehdottamat toimet 2.2.1. Komissio ehdottaa seuraavia toimia: a) Lisätään käyttöönottohankkeita useiden aloitteiden avulla. b) Pienennetään hankkeen arviointivaiheeseen saamisen kustannuksia ottamalla käyttöön kaksivaiheinen arviointimenettely, jonka esivaiheessa esitetään vain lyhyt kuvaus hankkeesta ja jonka mukaan vain valituista hankkeista esitetään täydellinen ehdotus. c) Ehdotuspyyntöjen ajoituksesta sovitaan etukäteen ja niitä julkaistaan yhä useammin. d) Pyynnön julkaisemisesta sopimuksen allekirjoittamiseen kuluvaa aikaa lyhennetään siten, että se saa olla enintään yhdeksän kuukautta. e) Euroopan laajuisten palvelujen käyttöönottoa koskevien hankkeiden tuen enimmäismäärää korotetaan 10 prosentista 20 prosenttiin. f) Kokeillaan sopimusta, jossa yhdistetään molemmat tukeen oikeuttavat toimintamallit: tekninen ja kaupallinen toteutettavuus ja validointi sekä käyttöönotto. Näin voitaisiin välttää viivästykset hankkeiden toteutuksessa. g) Lisätään julkishallintoa koskevien hankkeiden määrää. Tarkoituksena on tukea kaikille avointa tietoyhteiskuntaa koskevien pyrkimysten yhteydessä hankkeita, joilla edistetään innovatiivisia järjestelmiä ja palveluja julkishallinnon palvelujen saatavuuden parantamiseksi ja tehostamiseksi kaikilla hallintotasoilla. h) Verkkojen yhteenliittäminen ja yhteentoimivuus. Tuella on tarkoitus korvata nykyinen perusverkoille myönnettävä yleistuki ja edistää yleishyödyllisten palvelujen toiminnalle välttämättömiä yhteyksiä ja yhteentoimivuutta. i) Yhteensovittaminen muiden toimijoiden kanssa. Toimia pyritään sovittamaan yhteen muiden ohjelmien (IST-ohjelman käyttöönottotoimenpiteiden ja kokeilutoimien) kanssa yhteisvaikutuksen maksimoimiseksi. Ohjelmaa koordinoidaan esimerkiksi muissa TEN-ohjelmissa, rakennerahastoissa, kilpailun ja kestävän kasvun ohjelmassa, IDA-ohjelmassa ja Sokrates-ohjelmassa toimivien komission yhteisten toimijoiden kanssa päällekkäisyyksien välttämiseksi ja yhteisvaikutuksen lisäämiseksi. Tiivistämällä koordinaatiota etenkin EIP:n kanssa voitaisiin lisätä hankkeiden yhteisrahoitusta. Tässä yhteydessä ehdotetaan sellaisen työryhmän perustamista osana Innovaatio 2000 - aloitetta, jonka tehtävänä olisi edistää uusia tieto - ja viestintäteknologiaverkkoja sekä innovaation levittämistä koskevia yhteisiä tavoitteita. j) Ohjelman hallinta ja hankkeiden seuranta. 2.2.2. Seurantamenettelyjä tiukennetaan ja kustannusten hyväksymisen suuntaviivoja täsmennetään. Hankkeiden valintamenettelyjä yksinkertaistetaan seuraavasti: a) Lisätään toteutuspaikalla suoritettavia teknisiä tarkastuksia ja rahoitustarkastuksia, jotta vastaisuudessa vältettäisiin tilintarkastustuomioistuimen toteamat säännöstenvastaisuudet. Toteutetaan alkuvaiheen tarkastuksia käyttöönottohankkeissa ennen määrärahojen käyttöönottoa. b) Määritellään tarkasti eri kustannuslajit ja pidetään ne erillään toisistaan. c) Arvioidaan käyttöönottohankkeet käyttäjäryhmittäin. d) Vaaditaan palautetta toiminnan tuloksista yhteisön tuen kestoksi asetetun ajan päätyttyä. e) Ehdokasvaltioiden osallistuminen. Ehdokasvaltioiden osallistumismahdollisuuksien lisäämiseksi niiden osallistumista koskevaa säännöstä aiotaan tarkistaa kaavaillun paketin yhteydessä. f) Selkeän profiilin luominen. Ohjelma määritellään ja esitetään selkeämmin, ja sen nimeksi tulee "e-TEN". Näin ohjelma nivotaan entistä tiiviimmin eEurope-aloitteeseen. Ohjelman kohdealoja vähennetään 18:sta seitsemään (liitteen I tarkistaminen). g) Viestintä. Ohjelmaan liittyvää viestintää tehostetaan, ja osana entistä aktiivisempaa strategiaa neuvotellaan viranomaisten, kansalaisjärjestöjen ja yleishyödyllisiä palveluja tuottavien kaupallisten osapuolten kanssa. Hakijoille laaditaan selkeä ja yksinkertaistettu opas. 2.3. Ehdotus liitteen I muuttamisesta 2.3.1. Perusteluissa esitetään lähinnä tiivistelmä kertomuksesta (tehostettu kohdentaminen, päällekkäisyyksien ja rahoituslähteiden moninaisuuden välttäminen, kohdealojen vähentäminen, Euroopan laajuisten käyttöönottohankkeiden rahoituksen lisääminen, Euroopan laajuisen ulottuvuuden painottaminen, eron tekeminen e-TEN-ohjelman ja IST-ohjelman [Tietoyhteiskunnan tekniikat] välillä innovatiivisten yleishyödyllisten palvelujen edistämiseksi siten, että palveluja toteuttavat julkinen sektori tai julkisen ja yksityisen sektorin yhteishankkeet, verkkojen yhteentoimivuuteen ja yhteenliittämiseen kohdennettu tuki). 2.3.2. Lisäksi perusteluissa pohditaan kahta ohjelman tulevien tavoitteiden kannalta tärkeää kysymystä: - uuden matkaviestintäpalvelujen alan ja multimedia-ulottuvuuden huomioiminen, - verkkoturvallisuuden painottaminen komission hahmotteleman politiikan(6) mukaisesti, jotta voidaan vahvistaa luottamusta ja Euroopan laajuista yhteistyötä ja esittää konkreettisia ehdotuksia verkottamisen toteuttamiseksi. 2.3.3. Komiteamenettelyä mukautetaan neuvoston päätöstä 1999/468/EY koskevan komission ja neuvoston lausuman nro 2 mukaisesti, ja päätöksen 8 artiklan 2 kohtaa muutetaan siten, että käyttöön otetaan sääntelymenettely. 2.3.4. Liitteessä I yksilöidään yhteistä etua palvelevat hankkeet, joita ohjelmassa tuetaan. Yleisessä osassa toistetaan kertomuksessa esitetyt ajatukset ohjelman rakenteesta ja muistutetaan mieliin, että e-TEN-ohjelma jakautuu johdonmukaisesti kolmeen tasoon: sovellukset, peruspalvelut sekä verkkojen yhteenliittäminen ja yhteentoimivuus. 2.3.4.1. Sovellusten painopistealat - elektroninen hallinto, - terveydenhuolto, - vammaiset ja vanhukset, - oppiminen ja kulttuuri. 2.3.4.2. Peruspalvelujen painopistealat - Kehittyneet matkaviestintäpalvelut (sijaintisidonnaiset, käyttäjäkohtaisesti mukautettavat ja tilannekohtaiset palvelut), navigointi ja opastus, liikenne- ja matkatieto, verkkoturvallisuus ja laskutus, sähköinen kaupankäynti, sähköinen liiketoiminta, liikkuva työ, oppiminen ja kulttuuri, hätäpalvelut ja terveydenhuolto. - Luottamusta lisäävät palvelut: Yksi tulevaisuuden merkittävimmistä haasteista on turvallisuus. Tuetaan yleishyödyllisiä palveluja, jotka koskevat kaikkia turvallisuusnäkökohtia, ja tehdään yhteistyötä maakohtaisten CERT-järjestelmien verkottamisen tehostamiseksi EU:ssa. 2.3.4.3. Verkkojen yhteenliittämisen ja yhteentoimivuuden painopistealat - Tehokkaat Euroopan laajuiset palvelut edellyttävät yhteenliittämistä ja yhteentoimivuutta. - Televerkkojen kehittämis- ja parannushankkeet ovat erityisen tarkastelun kohteena markkinaolojen häirinnän estämiseksi. 2.3.4.4. Täydentävät tuki- ja yhteensovittamistoimet Toimilla luodaan suotuisa ympäristö hankkeiden toteuttamiseksi, lisätään ohjelman tunnettuutta ja kehitetään suotuisaa asenneilmastoa uusien sovellusten ja palvelujen vauhdittamiseksi ja edistämiseksi muiden alojen ohjelmien ja laajakaistaverkkojen toteuttamisen yhteydessä mm. seuraavasti: - Laaditaan strategisia selvityksiä uusista tavoitteista, jotta alan toimijat voivat tehdä hyviä investointipäätöksiä. - Laaditaan yhteisiä eritelmiä eurooppalaisten ja kansainvälisten standardien perusteella. - Tiivistetään yhteistyötä alan toimijoiden kanssa, mukaan luettuina julkisen ja yksityisen sektorin yhteishankkeet. - Sovitetaan päätöksen nojalla toteutettavat toimet yhteen niihin liittyvien yhteisön ja maakohtaisten ohjelmien kanssa. 3. Yleistä 3.1. Komitean huomioita kertomuksesta 3.1.1. Komitea kannattaa ohjelman kehittämistä aiempaa selvemmin siihen suuntaan, että tietoyhteiskunta olisi kaikkien ulottuvilla ja että se vastaisi entistä paremmin erityisesti kansalaisten ja pk-yritysten tarpeita. 3.1.2. Komitea katsoo, että pyrkimällä yhteisvaikutukseen muiden TEN-verkkoja koskevien ohjelmien kanssa voidaan tehostaa toimia sekä välttää varojen ja voimien tuhlausta. 3.1.3. Komitea suhtautuu myönteisesti viestinnän tehostamiseen ja kohdentamiseen aiempaa tarkemmin, jotta ohjelmaan saadaan sen yhteiskunnallisia tavoitteita vastaavia hakijoita. Komitea kannattaa ohjelman nimen muuttamista muotoon "e-TEN", jotta se niveltyisi TEN-verkkoihin ja eEurope-aloitteeseen. 3.1.4. Komitea on tyytyväinen siihen, että ohjelman selkeäksi kohteeksi otetaan julkiset palvelut ja yhteistyö yleishyödyllisiä palveluja tuottavien toimijoiden kanssa, kun otetaan huomioon, että ohjelmassa on tarkoitus antaa etusija yhteiskuntaa eniten hyödyttäville palveluille. 3.2. Komitean huomioita liitteen I muuttamista koskevasta ehdotuksesta 3.2.1. Komitea antaa täyden tukensa kaikkeen seuraavaan: turvallisuuden sekä verkkojen yhteenliittämisen ja yhteentoimivuuden painottamiselle pyrittäessä laatimaan eurooppalaisia ja kansainvälisiä eritelmiä; kaavailtujen peruspalvelujen sekä tieto- ja osaamisyhteiskunnan rakentamisen nivomiselle yhteen siten, että palvelut ovat vammaisuudesta tai muista vaikeuksista riippumatta tasavertaisesti kaikkien ulottuvilla ja käytettävissä; kestävän kehityksen periaatteiden huomioimiselle opastus- ja navigointijärjestelmissä, joiden avulla voidaan parantaa huomattavasti TEN-verkkoihin liittyviä kuljetusjärjestelyjä ja edistää multimodaalisia kuljetuksia; sekä ohjelman kaikille muille painopisteille ja tavoitteille. 3.2.2. Komitea tukee täysin myös sääntelymenettelyn käyttöönottoa, sekä palvelujen käyttöönottoa ja ehdokasvaltioita koskevien hankkeiden laajempaa rahoittamista. 4. Erityistä 4.1. Ohjelma käynnistettiin ennen Internetin räjähdysmäistä laajentumista. Siinä tulee ottaa huomioon Internetin kehitys ja mahdollisuudet, matkaviestintäalan kehitys ja alalla syntymässä oleva uusi tuotesukupolvi, sekä sisältöjen multimediaulottuvuus. Aiempaa runsaamman ja monipuolisemman sisällön saatavuuden varmistamiseksi tulee nopeat Internet-yhteydet lukea perustarpeisiin ja sisällyttää viestintäalan yleishyödyllisiin palveluihin. 4.2. Lisäksi tulee edistää uuden tieto- ja viestintätekniikan(7) saattamista sellaisten henkilöiden ulottuville, joiden saatavilla ne eivät vielä ole vammaisuuden, ikääntymisen, muita heikomman yhteiskunnallisen ja taloudellisen aseman tai asuinpaikan eristyneisyyden tai syrjäisyyden (saarialueet, syrjäiset alueet) takia. Hankkeilla tulisi edistää WAI-aloitteen(8) (Web Accessibility Initiative) mukaisten sääntöjen käyttöönottoa. Kyseisiä tavoitteita edistävät hankkeet tulisi asettaa etusijalle. 4.3. Alue- ja paikallisyhteisöjä, ammattialoja sekä terveys- ja koulutusalaa edustavien järjestöjen tulisi voida osallistua hankkeisiin ja esittää ehdotuksia, jotka vastaavat niiden jäsenistön tai käyttäjäkunnan odotuksia. Ketään ei saa jättää tieto- ja osaamisyhteiskunnan kehityksen kyydistä, ja toiminnassa tulisikin keskittyä varmistamaan, että osaaminen sekä työntekijöille, työnantajille ja viranomaisille suunnatut perus- ja jatkokoulutusohjelmat on kaikkien ulottuvilla. Lisäksi voimavaroja tulisi kohdistaa erityisesti sellaisten henkilöiden osallistamiseen, joilla on ongelmia uuden tekniikan käytössä. 4.4. Samanaikaisesti tulee nivoa uusi tieto- ja viestintätekniikka tiiviimmin aluepolitiikkaan ja paikalliskehitykseen, jotta voidaan edistää yhteenkuuluvuutta ja kestävää kehitystä ja torjua mm. vuoristo-, ulko- tai syrjäisten alueiden väestökatoa. Yhteenkuuluvuuden sekä vammaisten ja ikääntyvän väestön tarpeiden tuleekin olla hankkeiden keskeisiä arviointikriteerejä. 4.5. Alan ohjelmissa tulee lisäksi antaa painoarvoa verkkoturvallisuuteen sekä henkilötietojen tai arkaluonteisten tietojen suojaan liittyville kysymyksille erityisesti elektronisessa hallinnossa ja jäsenvaltioiden hallintojen välistä asiakirjavaihtoa koskevan HVT II -ohjelman(9) yhteydessä sekä terveydenhuollossa ja sosiaaliturva-asioissa. Tämä on erityisen tärkeää vuoden 2001 syyskuun 11. päivän tapahtumien ja tietojärjestelmiin eri tahoilta suuntautuvan terrorismin uhan vuoksi. Bryssel, 29. toukokuuta 2002. Talous- ja sosiaalikomitean puheenjohtaja Göke Frerichs (1) Komission kertomus Euroopan laajuisia televerkkoja koskevista suuntaviivoista tehdyn päätöksen N:o 1336/97/EY täytäntöönpanosta, Bryssel 10.12.2001, KOM(2001) 742 lopullinen - 2001/0296 COD. (2) Ehdotus: Euroopan parlamentin ja neuvoston päätös Euroopan laajuisia televerkkoja koskevista suuntaviivoista tehdyn päätöksen N:o 1336/97/EY liitteen I tarkistamisesta (komission esittämä), sama viite kuin edellä mainitussa kertomuksessa. (3) TSK:n lausunto aiheesta "Ehdotus neuvoston asetukseksi Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä", KOM(94) 62 lopullinen - 94/0065 SYN, EYVL C 195, 18.7.1994. TSK:n lausunto aiheesta "Kohti tietoyhteiskuntaa - Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle tietoyhteiskunnan sovellusten täytäntöönpanon metodologiasta - Ehdotus Euroopan parlamentin ja neuvoston päätökseksi Euroopan laajuisia televerkkoja koskevista suuntaviivoista", KOM(95) 224 lopullinen, EYVL C 39, 12.2.1996. 25.4.2002 annettu TSK:n lausunto CES 524/2002 aiheesta "Euroopan laajuisten verkkojen ulottaminen unionin alueella sijaitseville saaristoalueille" (oma-aloitteinen lausunto). TSK:n lausunto CES 347/2002 aiheesta "Euroopan parlamentin ja neuvoston asetus Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta", KOM(2001) 545 lopullinen - 2001/0226 COD. (4) Tilintarkastustuomioistuin: Erityiskertomus nro 9/2000 Euroopan laajuisista verkoista (TEN) - televiestintä sekä komission vastaukset, EYVL C 166, 15.6.2000. (5) Ks. TSK:n lausunto aiheesta "eEurope 2002 - Tietoyhteiskunta kaikille - Toimintasuunnitelman luonnos", KOM(2000) 330 lopullinen, EYVL C 123, 25.4.2001. (6) Ks. TSK:n lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Verkko- ja tietoturva: Ehdotus eurooppalaiseksi lähestymistavaksi", KOM(2001) 298 lopullinen, EYVL C 48, 21.2.2002. (7) Eräissä yhteyksissä käytetään lyhennettä NICT (new information and communication technologies). (8) Ks. TSK:n lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - eEurope 2002: Julkisen sektorin verkkosivujen ja niiden sisällön saavutettavuus" KOM(2001) 529 lopullinen, EYVL C 94, 18.4.2002. (9) "Ehdotus: Euroopan parlamentin ja neuvoston päätös eräistä hallintojen välisen telemaattisen tietojenvaihdon (HVT) Euroopan laajuisia verkkoja koskevista suuntaviivoista, mukaan lukien yhteistä etua koskevien hankkeiden yksilöiminen, tehdyn päätöksen N:o 1719/1999/EY muuttamisesta" ja "Ehdotus: Euroopan parlamentin ja neuvoston päätös eräistä toimista ja toimenpiteistä hallintojen välisen telemaattisen tietojenvaihdon (HVT) Euroopan laajuisten verkkojen yhteentoimivuuden ja niihin pääsyn varmistamiseksi tehdyn päätöksen N:o 1720/1999/EY muuttamisesta", KOM(2001) 507 lopullinen - 2001/0210 COD - 2001/0211 COD.